ועדת הכספים, כנסת 17, פרוטוקול מספר 213, 2006-12-12 13:20

יעקב ליצמן: אני פותח את ישיבת ועדת הכספים.

אלי פז: הטלתם עלינו ועל אגף התקציבים לשבת ולבוא אליכם היום עם נקודות המחלוקת.

אלי פז: לצערי לנציגי אגף התקציבים, לאור לוח הזמנים שלהם, לא היה להם את הזמן לשבת אתנו.

יובל יעקבי: יש לנו לוח זמנים מאוד צפוף.

יעקב ליצמן: אתם יכולים להיכנס לחדרי לעשר דקות ולדון בזה.

יעקב ליצמן: זה הפתרון ואין לי דרך אחרת.

שלי יחימוביץ': יש להם עכשיו דיון בוועדת העבודה והרווחה.

יעקב ליצמן: עם כל הכבוד, תודיעו להם שאתם בוועדת כספים.

יעקב ליצמן: אם לא היה לכם זמן לשבת עד עכשיו, אנא, בטובכם, תיכנסו לחדרי ותשבו.

שלי יחימוביץ': אני בכל-זאת רוצה לומר מילה בעניין הזה.

שלי יחימוביץ': ישבו כאן אנשי האוצר ואמרו שמדובר בתוכנית שצריך לתכנן אותה ואי-אפשר סתם להוסיף פקחים, והם צודקים.

שלי יחימוביץ': אני מסכימה אתם לחלוטין.

שלי יחימוביץ': מדובר בתוכנית מאוד יסודית ומאוד מעמיקה.

שלי יחימוביץ': אני עובדת עליה כבר כמה חודשים.

שלי יחימוביץ': היו לנו שתי פגישות עם שאול מרידור.

שלי יחימוביץ': אלי פז הכין תוכנית לתפארת מבחינתו שמתייחסת אך ורק לעניין הפקחים.

שלי יחימוביץ': בתוכנית הזאת יש התייחסות לכל מערך האכיפה, גם החוקי, גם הפלילי, גם התוספת למערך האכיפה.

שלי יחימוביץ': כל מה שאני מבקשת הוא שבסופו של הדיון המהיר הזה, אין לי אספירציות שנאלץ מישהו לשלם כך וכך, אבל אני מבקשת רק דבר אחד, דבר שהאוצר מתחמק ממנו, שקובי הבר, הממונה על התקציבים, ואנשיו ייפגשו בצורה מאוד אינטנסיבית עם מנכ"ל משרד התמ"ת ואנשיו הקשורים באכיפה ויקיימו הידברות.

שלי יחימוביץ': מה יכול להיות צנוע מזה?

שלי יחימוביץ': אני לא מבקשת כסף.

יעקב ליצמן: אני בכל-זאת חולק עליך.

יעקב ליצמן: תצטרכי לקבל את הצעתי.

יעקב ליצמן: אני מבין שכולם עסוקים ולכן אני מציע להם שישבו.

יעקב ליצמן: אנחנו נתחיל לדון בנושא הבא שעל סדר יומנו, וכאשר הם יסיימו, אני אפסיק את הדיון בתקציב משרד מבקר המדינה, ונשמע אותם.

ראובן ריבלין: צריך להיות טיפול מערכתי.

ראובן ריבלין: אני מתחיל להיות משוכנע יותר ויותר שמה שצועקת וממש זועקת שלי יחימוביץ, ושאני ראיתי אותו מבחינת המבנה הכלכלי של מדינת ישראל כדבר שהוא הזוי, אני יותר ויותר משתכנע שהיא צודקת ואני לא מדבר ברמה הפוליטית אלא ברמה האנושית.

ראובן ריבלין: פגישה של קובי הבר אתם צריכה להיות פגישה מערכתית כי יכול להיות שצריך לעשות חקיקה.

ראובן ריבלין: דרך אגב, העובדים שיש אפשרות להביא במקומם כוח אדם, הם גם לא עובדים.

ראובן ריבלין: למשל, בדואר ישראל יש שתי מחלקות: יש עובדים קבועים שלא באים לעבודה, ויש עובדי כוח אדם שמחליפים אותם.

יעקב ליצמן: האם אתם מסכימים להצעתי?

ראובן ריבלין: כן.

יובל יעקבי: ישבתי עכשיו עם האנשים ואין לנו מה להוסיף.

שלי יחימוביץ': יש לכם הרבה מאוד מה להוסיף.

ראובן ריבלין: עד שהם לא מסיימים, אנחנו לא ממשיכים לדון.

יעקב ליצמן: יש לך ועדת אתיקה ביום שני?

ראובן ריבלין: ביום שלישי.

יעקב ליצמן: ביום שני בבוקר נקיים ישיבה בנושא הזה.

יעקב ליצמן: עד אז תשבו ותלבנו.

יעקב ליצמן: אנחנו נודיע לכם באיזה שעה ביום שני.

אלי פז: ניצלנו את הזמן כדי לבדוק היכן אנחנו עומדים ואני יכול לתת את ההתרשמות שלי.

יעקב ליצמן: אני מציע שנדון בזה ביום שני.

אלי פז: התחושה שלי, ואני מקווה שאני לא טועה, היא שברמה הזאת של רכז ושל רפרנט של אגף תקציבים, מבינים את עוצמת הבעיה אבל השליטה שלהם היא לא בהיקפים שאנחנו מדברים עליהם.

אלי פז: לכן אדוני היושב-ראש, החיוב שאתה חייב לשים זה אכן עד אותו יום שני או שלישי ולקבוע שהדיון יהיה בכל רמה שתעלה על הדעת.

יעקב ליצמן: אני מבקש, תשבו ביחד, תדונו בנושא ותגיעו לסיכום.

יעקב ליצמן: ביום שני נזמין אתכם לדיון ואז נשמע מה קורה.

יעקב ליצמן: תודה רבה.